Приложение № 2 към чл. 22, ал. 1

Резюме на цялостната предварителна оценка на въздействието	
Наименование на акта: 
Закон за водоснабдяването и канализацията
	Период на извършване на оценката:
май 2020 г.	
Водеща институция: 
Министерство на регионалното развитие и благоустройството.
	От какво ниво възниква необходимостта от предприемане на действието?
Национално 
	
Други организации, участвали в извършването на оценката:
няма
	Информация за контакт:
Невена Иванова – началник отдел „Развитие на водоснабдяването и канализацията“ в дирекция „Водоснабдяване и канализация“, тел. 02/9405 232, N.Ivanova@mrrb.government.bg 
	
1. РЕЗЮМЕ И ВАРИАНТИ НА ДЕЙСТВИЕ	
Какъв е проблемът, който трябва да се реши? Защо е необходимо действие от страна на правителството/държавата? .
Отрасълът водоснабдяване и канализация (ВиК) в Република България функционира в условията на сложна и фрагментирана нормативна уредба. Обществените отношения, възникващи във връзка със собствеността, управлението и експлоатацията на водоснабдителните и канализационните системи, и с предоставянето, регулирането и контрола на водоснабдителните и канализационните услуги, са регламентирани основно в Закона за водите (ЗВ) и Закона за регулиране на водоснабдителните и канализационните услуги (ЗРВКУ), към които се допълва уредба, съдържаща се в Закона за устройство на територията (ЗУТ), Закона за здравето, Закона за енергетиката и други закони. На подзаконово ниво уредбата е детайлизирана в множество подзаконови нормативни актове, издадени по прилагането на цитираните закони. Тази уредба е приемана в различни времеви периоди, като не винаги е постигано необходимото вътрешно съответствие на ниво нормативен акт и синхрона ѝ в други нормативни актове.
През последните две десетилетия в политиката и законовата уредба на отрасъл В и К са настъпили съществени промени чрез приетите ЗРВКУ, който е в сила от началото на 2005 г., Национална стратегия за управление и развитие на водния сектор в Република България, приета с Решение на Народното събрание (обн., ДВ, бр. 96 от 2012 г.) и отраслова Стратегия за развитие и управление на водоснабдяването и канализацията в Република България 2014-2023 г., одобрена с Решение № 269 на Министерския съвет от 2014 г. Съществени са нормативните промени в ЗВ от 2009 г., 2012 г., 2013 г. и 2015 г., пряко касаещи ВиК инфраструктурата, ВиК операторите и ВиК услугите. Налице са промени в ЗУТ, касаещи изграждането на водоснабдителните и канализационните проводи (мрежи) и съоръжения. Редица са новите наредби и промените в действащи наредби, детайлизиращи законовата уредба, включително за регулиране на качеството на В и К услугите, за регулиране на цените, за изискванията към ВиК операторите, за изискванията за присъединяването към ВиК системите и съоръженията и други.
От значение са и други актуални законови решения, в т.ч. Законът за публичните предприятия, с който се въвеждат нови стандарти за управление на публичните предприятия въз основа на добрите практики и международния опит в съответствие с Насоките на Организацията за икономическо сътрудничество и развитие (ОИСР) за корпоративното управление на публичните предприятия, който е приложим и към публичните предприятия – ВиК оператори. 
При изпълнение на законовите изисквания и отрасловата стратегия по изготвянето и приемането на регионалните генерални планове на ВиК системите и инвестиционните програми към тях, по създаването на асоциациите по ВиК и сключването договорите между тях и ВиК операторите, по изготвянето и изпълнението на бизнес плановете на ВиК операторите, както и при акумулирания опит в управлението на отрасъл ВиК, в планирането на инвестициите и регулирането при предоставянето на услугите, са установени проблемни области от различно естество, включително дължащи се на пропуски и несъвършенства в нормативната уредба. Това е важна предпоставка за осъществяване на цялостен преглед и обновяване на нормативната база на отрасъл ВиК. 
Нормативната уредба за водоснабдяването и канализацията е уредена предимно в два основни закона – ЗВ и ЗРВКУ, което води до механично разделяне на материята, и въпреки вътрешните препратки, затруднява нейното прилагане, поради допуснати принципни, терминологични и институционални неточности и пропуски.
Въпреки изрично възприетия в цитираната отраслова стратегия териториален принцип на управление на отрасъла чрез 28 обособени територии, които да съвпадат с административните области, съгласно административно-териториалното устройство на страната, това до момента не е въведено като нормативно изискване, поради което има административни области, в които не е осъществена консолидацията на обособените територии и ВиК операторите, което се отразява негативно на управлението на ВиК системите, качеството на извършваните дейности и възможностите за инвестиции за подмяна на съществуващата и доизграждане на нова ВиК инфраструктура.
Анализът на нормативните актове, регулиращи отношенията в отрасъл ВиК, както и проследяването на историческото развитие на нормативната уредба, позволява да се направи извод, че е необходимо да бъде създадена организирана и последователна цялостна уредба на тези отношения, която да преодолее недостатъците на настоящата регламентация, като систематизира материята, премахне противоречията в отделните актове и даде цялостна и оптимална регулация, съобразена с актуалните нужди на обществените отношения в страната.

Какви са целите на предлаганото решение? 
Общата цел на новия нормативен акт е да се създаде систематизирана уредба на обществените отношения, свързани с отрасъл ВиК в Република България, която да уреди по-ефективна правна рамка от правила, регламентиращи собствеността, управлението и експлоатацията на водоснабдителните и канализационните системи, както и предоставянето, регулирането и контрола на водоснабдителните и канализационните услуги.

Изготвянето на Закон за водоснабдяването и канализацията има за цел преодоляване на установените проблеми чрез създаването на актуална, последователна и съответстваща на съвременната обществено - политическа реалност и социално - икономическата динамика, законова уредба. Същевременно, този закон цели обособяването на уредбата за водоснабдяването и канализацията, да бъде направено по начин, който да съответства и кореспондира с общата уредба на водите, водните обекти и водностопанските системи и съоръжения, която остава в ЗВ, с устройствените правила по ЗУТ и с другите относими изисквания и режими в законодателството, с които има допирни точки. С новия закон ще се запазят добрите решения на предходната правна уредба, като част от тях ще се прецизират и допълват въз основа на опита от досегашната практика.

Специфичните цели на Закона за водоснабдяването и канализацията са:
•	Уреждане на взаимоотношенията в отрасъл ВиК, включително определяне на  политиката за развитие, основните принципи и логическата връзка на процесите в отрасъла; 
•	Ясно дефиниране на собствеността на ВиК инфраструктурата и определяне на функциите на асоциациите по ВиК и собствениците на публичната ВиК инфраструктура, както и техните задължения за постигане на съответствие с изискванията на националното и европейското законодателство в областта на питейните води, отвеждането и пречистването на отпадъчните води; 
•	Преодоляване на проблемите със стопанисването, поддържането и експлоатацията на ВиК системите и съоръженията и предоставянето на ВиК услугите, чрез регламентиране на правата и задълженията на собствениците, на ВиК операторите и потребителите на ВиК услугите; 
•	Регламентиране на реда за планиране на развитието, за изграждане и за управление на водоснабдителните и канализационните системи и подобряване на координацията между компетентните органи;
•	Повишаване на ефективността на контролирането при предоставянето на услугите и постигането на дългосрочните показатели за качеството им при социална поносимост на цените на ВиК услугите;
•	Създаването на легални определения на основни термини, свързани с ВиК отрасъла.
	
Какви варианти за решаване на проблема са били изследвани, включително алтернативи на въвеждането на нова правна уредба?
Вариант 0 - Без действие. 
При този вариант няма да бъдат предприети действия по изменение в нормативната уредба, уреждаща обществените отношения, свързани със собствеността, управлението и експлоатацията на водоснабдителните и канализационните системи, както и предоставянето, регулирането и контрола на водоснабдителните и канализационните услуги. Отрасъл ВиК ще функционира в условията на сложна и фрагментирана нормативна уредба, която не осигурява баланс на обществените интереси за ускорено доизграждане на ВиК инфраструктурата и за устойчивост на промените, извършени при постигане на целите, заложени в Стратегията за развитие и управление на водоснабдяването и канализацията в Република България 2014 – 2023.
При тази хипотеза ще е затруднено осигуряването на финансиране за постигане на съответствие с националните и европейските изисквания за питейните и отпадъчните води. Нерешени ще останат редица проблеми свързани със загубите на вода и ефективното използване на водния ресурс в условия на непрекъснати климатични промени и увеличаващи се периоди на засушаване. Поддържането на задължителните стандарти за качеството на питейната вода, съгласно националните и европейските изисквания, ще е все по-трудно в условия на повишаващи се разходи за пречистване и обеззаразяване при влошаване на качествата на водата във водоизточниците.

Вариант 1 – Промени в действащи нормативни актове
Въпреки, че ще се променят действащи нормативни актове, отрасъл ВиК ще продължи да функционира в условията на непълна и несъвършена нормативна уредба, като разпоредбите ще са в различни закони и подзаконови нормативни актове, с процедури които трудно ще се координират. За постигане на поставените цели ще е необходимо създаването на нови разпоредби, изменения и допълнения, съответно отмяна на множество текстове от действащи закони. Изготвянето на многобройни промени в действащите нормативни актове, които ще се приемат и влизат в сила в различни времеви периоди, е съпроводено от риска от възникването на затруднения при прилагането на единен подход при регулирането на отношенията в отрасъл ВиК. При този вариант би било възможно да се разрешат отделни проблеми в отрасъла, но не се намалява административната тежест и не се оптимизират процесите и процедурите при решаването на проблемите.
Вариант 2 -  Създаване на нов закон 
При този вариант на действие ще бъде приет проект на Закон за водоснабдяването и канализацията. Целта на този нормативен акт е да създаде систематизирана и непротиворечива уредба, регламентираща както правилата и правомощията, свързани с политиката и управлението на отрасъл ВиК, включително планирането и изграждането на ВиК системите и съоръженията, дейностите по експлоатацията и поддържане на ВиК системите и съоръженията, така и изискванията към предоставянето на ВиК услугите на потребителите. Ще се уеднаквят понятията термините, използвани в ЗУТ и в новия Закон за водоснабдяването и канализацията, с цел да не се допуска използване на еднакви понятия и термини по отношение на различните елементи.
С нормативния акт ще бъде направено разграничение на дейностите по управлението на ВиК системите, което е задължение основно на техните собственици – държавата и общините чрез асоциациите по ВиК и на дейностите по експлоатацията, които се възлагат на ВиК операторите. Правилното им разбиране и прилагане изисква да се определи съдържанието, влагано във всяко от тези основни понятия. 
Законопроектът ще регламентира консолидацията на обособените територии, а именно същите да съвпаднат с административните области, съответно това трябва да се отрази и на ВиК операторите. По този начин ще се постигне заложеният в отрасловата стратегия принцип на управление на ВиК отрасъла – една област, една асоциация по ВиК, един ВиК оператор. В допълнение, за да се постигне този резултат, е необходимо чрез преходни и заключителни разпоредби да се създаде механизъм за реализацията и определи срок, в който да се осъществи на практика в случаите, когато е приложимо.
В закона се предвиждат и текстове, разписващи възможността за работа в отрасъла на холдингова структура за повишаване на контрола и цялостното представяне на ВиК дружествата, която разполага и с публични средства, които да насочва структурирано и планирано за извършването на инвестиции в отрасъл ВиК.
Относно намаляването на административната тежест в новите разпоредби ще се разпишат по-детайлно различните видове срокове, съгласувателни процедури, ще се изключат ненужните повторни процедури на съгласуване. Предвижда се промяна в структурата на цените.
С приемането и прилагането на Закона за водоснабдяването и канализацията ще се повиши ефективността на контрола при предоставянето на услугите и постигането на дългосрочните показатели за качеството им.
Препоръчваме вариант № 2, тъй като с него се постигат описаните по-горе цели и желани ефекти 
При изпълнение на вариант № 2 ще се избегнат рисковете, посочени при вариант № 1. 
При изпълнение на вариант № 1 са валидни и всички рискове, посочени при вариант 0. 
При изпълнение на вариант 0 – „Без действие“ се забавя решаването на проблемите в отрасъла. В момента пред обществото ни с особена острота стои въпросът с подобряването на водоснабдяването в страната и осигуряването на достатъчно количество и с необходимото качество вода за питейни и санитарни нужди за населението. Необходимо е и доизграждането на инфраструктурата за отвеждане и пречистване на отпадъчните води, с която ще се постигне съответствие с изискванията на директивите на Европейския съюз в областта на водите и изпълнение на поетите ангажименти от страната ни като член на съюза. 
Отрасъл ВиК пряко касае здравето на населението, стандарта на живот, благоустрояването на населените места и опазването на околната среда. Забавянето на развитието на инфраструктурата и услугите ще има отрицателно въздействие в демографски, икономически и социален план. 

2. РЕЗЮМЕ НА ПРЕПОРЪЧАНИЯ ВАРИАНТ С ДОКАЗАТЕЛСТВА И ДАННИ	
Вариант на действие	Общи годишни разходи	Общи годишни ползи	
		
Вариант 0	 При изпълнение на вариант 0 се очаква разходите да бъдат същите като тези при вариант 2, но без да се реализират положителните ефекти. 	
Вариант 1	 При изпълнение на вариант 1 се очаква разходите да бъдат същите като тези при вариант 2, но без да се реализират положителните ефекти 	
Вариант 2	 При изпълнение на вариант 2 не се предвиждат допълнителни разходи от бюджета. Разходите за осъществяване на дейностите от новия закон ще са в рамките на бюджетите на съответните компетентни органи. 
От реализирането на вариант 2 се очаква положителен ефект, ще се подобри дейността на страните, свързани с управлението, стопанисването, поддържането на ВиК инфраструктурата и предоставянето на ВиК услугите, съобразно компетенциите и отговорностите им и ще се повиши ефективността им, като се очаква положителен ефект в демографски, икономически и социален план. 

Описание и обхват на основните разходи 
При изпълнение на вариант 2 не се предвиждат допълнителни разходи от бюджета. Разходите за осъществяване на дейностите от новия закон ще са в рамките на бюджетите на съответните компетентни органи	
Предложението надхвърля ли минималните изисквания на Европейския съюз?	Не е приложимо	
Има ли промяна в административната тежест? Създават ли се нови регулаторни режими и регистри? Засягат ли се съществуващи регулаторни режими и регистри?	 Засяга се съществуващ регулаторен режим
	
Какво е разпределението на годишните разходи според категорията на предприятията?	Микро-
(в лв.)
Не е приложимо	Малки
(в лв.)
Не е приложимо	Средни
(в лв.)
Не е приложимо	
Има ли предприятия, които са освободени от спазване на новите правила, въведени с предложението?	Не е приложимо	
Описание и обхват на основните ползи.
Основните ползи от приемането на законопроекта биха били съществени. Ще се създаде систематизирана уредба, свързана с изграждането, поддържането, стопанисването и управлението на водоснабдителните и канализационните системи и съоръжения, както и с предоставянето на ВиК услугите. Обществените отношения в областта на ВиК отрасъла ще съответстват на съвременната обществено - политическа реалност и социално - икономическата динамика. Ще бъдат решени проблемите и трудностите, които се наблюдават при уреждането на взаимоотношенията в отрасъл ВиК.
Ще бъдат ясно определени политиката за развитие, основните принципи и логическата връзка на процесите в отрасъла; 
Ще бъдат решени проблемите, възникващи във връзка със собствеността на ВиК инфраструктурата, като ясно се определят както функциите на асоциациите по ВиК и собствениците на публичната ВиК инфраструктура, така и техните задължения за постигане на съответствие с изискванията на националното и европейското законодателство в областта на питейните води, отвеждането и пречистването на отпадъчните води. 
Ще се преодолеят установените проблеми със стопанисването, поддържането и експлоатацията на ВиК системите и съоръженията и предоставянето на ВиК услугите, чрез регламентирането на правата и задълженията на собствениците, на ВиК операторите и потребителите на ВиК услугите. 
Ще се регламентира редът за планиране на развитието, за изграждане и за управление на водоснабдителните и канализационните системи и ще се подобри координацията между компетентните органи.
Ще се повиши ефективността на контрола при предоставянето на услугите и постигането на дългосрочните показатели за качеството им.
Ще се създадат легални определения на основните термини, свързани с ВиК отрасъла.
От консолидирането на територията на страната на ниво административна област във връзка със стопанисване, поддържане и експлоатация на ВиК системите и предоставянето на ВиК услугите се постига уеднаквяване в подхода на национално ниво, отговаря се тенденциите на европейско ниво за регионален и интегриран подход, създават се предпоставки за икономии от мащаба, които ще доведат до повишаване на приходите и намаляване на административната тежест както при управлението на предприятията, така и при предоставянето на ВиК услугите от гледна точка на потребителите.
С прилагане на новата регулация всички територии в страната ще имат достъп до европейско финансиране още в следващия програмен период.
От намаляването на регулаторните показатели за качество на ВиК услугите ще отпадне дублирането при мониторинга на един и същ показател от различни органи.
Приемането на Закона за водоснабдяването и канализацията ще има положителен ефект върху всички заинтересовани страни, свързани с ВиК инфраструктурата и предоставянето на ВиК услугите, както и на компетентните органи, имащи отговорности за осигуряване на вода за питейни и санитарни цели за населението, вода за индустрията,  опазването на околната среда, т.е. върху цялото общество. 
	
Ключови рискове 
Не се предвиждат рискове при прилагането на вариант 2.	
3. ПРОВЕДЕНИ КОНСУЛТАЦИИ	
Консултации
В изпълнение на разпоредбите на Закона за нормативните актове и Наредбата за обхвата и методологията за извършване на оценка на въздействието от Министерството на регионалното развитие и благоустройството е проведена обществена консултация като част от извършването на цялостна предварителна оценка на въздействието. 
Консултацията е проведена чрез Портала за обществени консултации и интернет страницата на Министерството на регионалното развитие и благоустройството. Изготвеният консултационен документ беше публикуван на интернет страницата на МРРБ и на Портала за обществени консултации на 05.05.2020 г. 
В срока на провеждане на консултацията се получиха четири становища, част от които биха могли да бъдат използвани при изготвянето на закона, което е отразено в таблицата с коментари. Беше проведена видеоконферентна среща между МРРБ и НСОРБ, на която бяха обсъдени предоставените коментари, бяха изложени мотиви и аргументи и от двете страни, като стана ясно, че дискусиите ще продължат в рамките на процедурата за обществено обсъждане на нормативния акт. 	
4. ПРИВЕЖДАНЕ В ДЕЙСТВИЕ И ИЗПЪЛНЕНИЕ	
От коя дата предложението ще започне да действа?	01.03.2021 г.
ден/месец/година	
Коя институция/организация ще отговаря за осъществяване на предложението и за контрола? Министерство на регионалното развитие и благоустройството
Предложението не предвижда разходи	
Подпис на директора на дирекцията, отговорна за изработването на проекта на нормативния акт: 

Иванка Виденова, директор на дирекция „Водоснабдяване и канализация“ в Министерство на регионалното развитие и благоустройството
	Дата: 21.10.2020 г.